筷子基平民大廈

筷子基平民大廈又叫筷子基平民坊，響澳門半島花地瑪堂區沙梨頭南街同和樂大馬路，響2010年拆卸重建做筷子基社屋嘅一部份，拆卸前係屬於房屋局嘅社會房屋。

背景
1979年到1981年開始分階段興建筷子基平民大廈，佔地三千七百平方米左右。

1981年，筷子基平民大廈起好，樓高二十點五米，有六層加埋二百四十個社屋單位，1984年入伙，目前有二百一十八個家團，加埋有五百五十四個人住；其中有七十五個家團有六十五歲或以上嘅長者，由葡裔建築師Manuel Vicente同Paul Sanmarful響1979年設計。大廈入面，係一個小型社區，有衛生中心、托兒所、茶餐廳、小商店等設施，兩排房屋中間重有公園嘅公共空間。以設計、功能同建築質量嚟講，筷子基平民大廈當時被視為澳門，甚至東南亞地區最成功嘅社會房屋之一。1995年，筷子基平民大廈重攞到亞洲建築師協會(ARCASIA)金獎，之後亦響里斯本、香港、澳門等地多次展出。2007年重響里斯本舉行嘅「葡國國際建築三年展」入面展出。

2009年，為咗要達成2012年底前要起好萬九間公屋，有三十年歷史土地利用效率低嘅筷子基平民大廈，成為優先進行社會房屋重建項目之一，重建後嘅社屋單位加到七百個，數量加咗兩倍，有效提升土地使用率，同埋改善住戶生活環境。居住響筷子基平民大廈嘅二百一十八個家團將會原區安置，揀響即將起好嘅筷子基社屋。房屋局響12月會諮詢住戶同商戶對調遷安排嘅意見，2010年開始啓動調遷工作。

攷

類:澳門社會房屋